CELEX: 62012TN0527
Language: sk
Date: 2012-12-06 00:00:00
Title: Vec T-527/12: Žaloba podaná 6. decembra 2012 — DeMaCo Holland/Komisia

26.1.2013   
            
            
               SK
            
            
               Úradný vestník Európskej únie
            
            
               C 26/68
            
         Žaloba podaná 6. decembra 2012 — DeMaCo Holland/Komisia
   (Vec T-527/12)
   2013/C 26/133
   Jazyk konania: holandčina
   
      Účastníci konania
   
   
      Žalobkyňa: DeMaCo Holland BV (Langedijk, Holandsko) (v zastúpení: L. Linders a S. Bishop, advokáti)
   
      Žalovaná: Európska komisia
   
      Návrhy
   
   Žalobkyňa navrhuje, aby Všeobecný súd:
   
               —
            
            
               vyhlásil jej žalobu za prípustnú a dôvodnú a
            
         
               —
            
            
               preto zaviazal Euratom bezodkladne ukončiť akékoľvek používanie plánov, ku ktorým má žalobkyňa práva, a zaviazal okrem toho Euratom zaplatiť žalobkyni z dôvodu mimozmluvnej zodpovednosti za porušenie náhradu škody, ktorá sa predbežne odhaduje na 100 000 eur,
            
         
               —
            
            
               zaviazal Euratom na náhradu trov konania, ktoré vznikli v tomto konaní.
            
         
      Žalobné dôvody a hlavné tvrdenia
   
   Žalobkyňa sa svojou žalobou domáha od Európskeho spoločenstva pre atómovú energiu, zastúpeného Európskou komisiou, náhrady škody z mimozmluvnej zodpovednosti, pretože Európske spoločenstvo pre atómovú energiu používa technické výkresy, ktoré sú vo vlastníctve žalobkyne, a odovzdala ich ďalej na účely používania Európskym spoločným podnikom pre ITER a rozvoj energie jadrovej syntézy (Fusion for Energy) pri verejnom obstarávaní.
   Na podporu svojej žaloby uvádza žalobkyňa neoprávnené používanie jej technických výkresov žalovanou.
   Technické výkresy vyhotovené výlučne žalobkyňou, mimo akýkoľvek zmluvný vzťah medzi účastníkmi konania, používala žalovaná bez súhlasu žalobkyne. Okrem toho uľahčila žalovaná používanie technických výkresov tretím osobám, najmä Fusion for Energy.
   Úmyselné neoprávnené používanie technických výkresov žalobkyne žalovanou predstavuje protiprávne konanie a porušuje autorské práva žalobkyne.
   Tým si žalovaná pomocou finančných a intelektuálnych plnení žalobkyne zabezpečila protiprávnu hospodársku výhodu, čo predstavuje porušenie čestného konania v obchode a hospodárskej súťaži.
   Utrpená škoda pozostáva zo zisku, o ktorý prišla žalobkyňa v dôsledku vypísania verejnej súťaže Fusion for Energy, čo bolo umožnené spolupôsobením žalovanej, a z ušlej odmeny za porušené práva duševného vlastníctva žalobkyne.